Document ID: 32013D0673

A BIZOTTSÁG VÉGREHAJTÁSI HATÁROZATA
(2013. október 14.)
a Horvátország 2013. évi halászati ellenőrzési programjához való uniós pénzügyi hozzájárulásról
(az értesítés a C(2013) 6606. számú dokumentummal történt)
(Csak a horvát nyelvű szöveg hiteles)
(2013/673/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 21. cikkére,
mivel:
(1)
2013. július 1-jén Horvátország az Európai Unió tagjává vált.
(2)
Horvátország a 861/2006/EK rendelet 20. cikkével összhangban benyújtotta a Bizottságnak a 2013-ra vonatkozó halászati ellenőrzési programját, valamint a programban szereplő projektek megvalósítása során felmerülő költségek fedezését célzó uniós pénzügyi hozzájárulás iránti kérelmét.
(3)
Uniós finanszírozás a 861/2006/EK rendelet 8. cikkének a) pontjában felsorolt intézkedésekre vonatkozó kérelmek esetében ítélhető oda.
(4)
Helyénvaló az uniós pénzügyi hozzájárulás maximális összegeit és mértékét a 861/2006/EK rendelet 15. cikkében megállapított határokon belül megállapítani és az odaítélés feltételeit meghatározni.
(5)
2013. január 25-i levelében a Bizottság a 861/2006/EK rendelet 21. cikkének (2) bekezdésével összhangban felkérte Horvátországot, hogy a Bizottság által kijelölt prioritási területekkel - vagyis az 1224/2009/EK tanácsi rendeletnek (2) az ellenőrzés, a motorteljesítmény mérése és a halászati termékek nyomon követhetősége tekintetében történő végrehajtására irányuló projektekkel - összefüggésben finanszírozási programokat nyújtson be. A nyomon követhetőséggel összefüggő beruházásokat végrehajtó piaci szereplők és/vagy tagállamok által teljesítendő követelményeket a Bizottság 2012. május 14-i levelében határozta meg.
(6)
Ennek alapján, illetve a költségvetési korlátokat figyelembe véve a Bizottság elutasított a programok keretében benyújtott egyes, prioritásnak nem minősülő intézkedésekre - például az automatikus azonosító rendszerek (AIS) halászhajókra történő telepítésére, a tagállamok ellenőrző rendszereinek javításához nem kapcsolódó képzési projektekre - vonatkozó uniós finanszírozás iránti kérelmeket, mivel azok nem tartoznak a fentiekben meghatározott prioritási területekhez.
(7)
Ami a nyomon követhetőséggel összefüggő projekteket illeti, fontos gondoskodni arról, hogy a projektek kidolgozása a 404/2011/EU bizottsági végrehajtási rendelet (3) 67. cikkének (8) bekezdésében előírtak szerint nemzetközi szinten elismert szabványok alapján történjen.
(8)
Az uniós finanszírozás iránti horvát kérelmet a Bizottság megvizsgálta abból a szempontból, hogy megfelel-e a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK tanácsi rendelet végrehajtására vonatkozó részletes szabályok megállapításáról szóló, 2007. április 11-i 391/2007/EK bizottsági rendeletben (4) foglalt előírásoknak.
(9)
A Bizottság által meghatározott prioritási intézkedésekbe történő beruházások ösztönzése érdekében, valamint a pénzügyi válság következtében a tagállamok költségvetését érő negatív hatások miatt a fentiekben említett prioritási területekkel összefüggésben felmerült és az e finanszírozási határozatban felsorolt kiadásokhoz - a 861/2006/EK rendelet 15. cikkében előírt határokon belül - indokolt nagyarányú társfinanszírozást nyújtani.
(10)
A hozzájárulásra való jogosultsághoz az automatikus helymeghatározási eszközöknek eleget kell tenniük a 404/2011/EU végrehajtási rendeletben meghatározott követelményeknek.
(11)
A hozzájárulásra való jogosultsághoz a halászhajók fedélzetén lévő elektronikus adatrögzítési és jelentéstételi eszközöknek meg kell felelniük a 404/2011/EU végrehajtási rendeletben megállapított követelményeknek.
(12)
Az e határozatban előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 861/2006/EK rendelet 8. cikke (1) bekezdésének a) pontjában említett, a közös halászati politikára vonatkozó nyomonkövetési és ellenőrzési rendszerek végrehajtása során felmerült horvátországi kiadásokhoz nyújtandó, 2013. évi uniós pénzügyi hozzájárulásról rendelkezik.
2. cikk
A fennálló kötelezettségvállalások teljesítése
Horvátország valamennyi, költségtérítési igény tárgyát képező kifizetést 2017. június 30-ig teljesít. A fenti határidőn túli kifizetések nem téríthetők vissza. Az e határozathoz kapcsolódó költségvetési előirányzatokat legkésőbb 2018. december 31-ig vissza kell vonni.
3. cikk
Új technológiák és informatikai hálózatok
(1) Az I. mellékletben említett projektek keretében a halászati tevékenységek nyomon követésével, ellenőrzésével és felügyeletével, valamint a motorteljesítmény ellenőrzésével kapcsolatos adatgyűjtés és adatkezelés hatékonyságát, illetve biztonságát elősegítő új technológiák és informatikai hálózatok kialakításával összefüggésben felmerült kiadások - a szóban forgó mellékletben megállapított határokon belül - az elszámolható kiadások 90 %-ának megfelelő pénzügyi hozzájárulásra jogosítanak fel.
(2) Az I. mellékletben említett, mérőeszközökre és mérlegekre vonatkozó HR/13/05 számú projekt keretében felmerült egyéb kiadások - a szóban forgó mellékletben megállapított határokon belül - az elszámolható kiadások 50 %-ának megfelelő pénzügyi hozzájárulásra jogosítanak fel.
4. cikk
Automatikus helymeghatározási eszközök
(1) A II. mellékletben említett projektek keretében a hajók távolról, a halászati felügyelő központból hajómegfigyelési rendszeren (VMS) keresztül történő megfigyelését lehetővé tévő automatikus helymeghatározási eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - az elszámolható kiadások 90 %-ának megfelelő pénzügyi hozzájárulásra jogosítanak fel.
(2) Az (1) bekezdésben említett pénzügyi hozzájárulást hajónként 2 500 EUR-ban maximált összeg alapján kell kiszámítani.
(3) Az (1) bekezdés szerinti pénzügyi hozzájárulásra való jogosultsághoz az automatikus helymeghatározási eszközöknek meg kell felelniük a 2244/2003/EK bizottsági rendeletben (5) megállapított követelményeknek.
5. cikk
Elektronikus adatrögzítési és jelentéstételi rendszerek
A III. mellékletben említett projektek keretében a halászati tevékenységek nyomon követésével, ellenőrzésével és felügyeletével kapcsolatos adatcsere hatékonyságát és biztonságát elősegítő elektronikus adatrögzítési és jelentéstételi rendszerek (ERS) elemeinek fejlesztésével, megvásárlásával, telepítésével és technikai támogatásával összefüggésben felmerült kiadások - a szóban forgó mellékletben megállapított határokon belül - az elszámolható kiadások 90 %-ának megfelelő pénzügyi hozzájárulásra jogosítanak fel.
6. cikk
Elektronikus adatrögzítési és jelentéstételi eszközök
(1) A IV. mellékletben említett projektek keretében a hajók számára a halászati tevékenységgel kapcsolatos adatok elektronikus rögzítését és a halászati felügyelő központnak történő továbbítását lehetővé tévő ERS-eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - az elszámolható kiadások 90 %-ának megfelelő pénzügyi hozzájárulásra jogosítanak fel.
(2) Az (1) bekezdésben említett pénzügyi hozzájárulást hajónként 3 000 EUR-ban maximált összeg alapján kell kiszámítani.
(3) A pénzügyi hozzájárulásra való jogosultsághoz az ERS-eszközöknek meg kell felelniük a 404/2011/EU végrehajtási rendeletben megállapított követelményeknek.
7. cikk
A Horvátországnak szánt uniós hozzájárulás maximális összege
A tervezett kiadások, azok elszámolható része, valamint a Horvátországnak szánt uniós hozzájárulás maximális összege a következőképpen alakul:
(EUR)
Tagállam
A nemzeti halászati ellenőrzési programban tervezett kiadások
Az e határozat alapján kiválasztott projektekhez kapcsolódó kiadások
Az uniós hozzájárulás maximális összege
Horvátország
817 000
618 000
522 600
Összesen
817 000
618 000
522 600
8. cikk
Címzett
Ennek a határozatnak a Horvát Köztársaság a címzettje.
Kelt Brüsszelben, 2013. október 14-én.

Labels: 2
7
6
12
18
15